钦定古今图书集成/明伦汇编/交谊典/第037卷 > 《玉藻》
## 钦定古今图书集成/明伦汇编/交谊典/第037卷 > 《玉藻》

士于大夫，不敢拜迎而拜送。士于尊者，先拜进，面答
之拜则走。

〈陈注〉士于大夫，尊卑有间。若大夫诣士，士不敢拜而迎之，恐其答拜也。“去则拜送”者，《礼》，宾出则主人再拜送之，宾不答拜，礼有终止故也。士若见于大夫，则先拜于门外，然后进而见面。若大夫出迎而答其拜，则走避之。

君赐车马，乘以拜赐；衣服，服以拜赐

〈陈注〉君赐及门，既拜受矣。明日又乘服诣君所，而拜谢其赐，所谓“再拜敬之至也。”

君赐稽首，据掌致诸地。

〈陈注〉据，按也，覆左手以按于右手之上。致，至也，头及手俱至地也。

“酒肉之赐。”弗再拜。

凡献于君，大夫使宰、士亲，皆再拜稽首送之。

大夫不亲拜，为君之答己也。大夫拜赐而退，士待诺
而退，又拜，弗答拜。

〈陈注〉大夫往君门而拜君昨日所赐，及门即告小臣，小臣入白，大夫即拜，拜竟即退，不待小臣出报，恐君召进之而答拜也。君不答士之拜，故士拜竟，则待小臣传君之诺报而后退也。“又拜”者，小臣传诺报而出，士又拜君之诺也。“弗答拜”，谓君终不答士之拜也。

大夫亲赐士，士拜受，又拜于其室。衣服弗服以拜。敌
者不在，拜于其室。

〈陈注〉其室，大夫之家也。衣服弗服，以拜下于君，赐也。敌，尊卑相等也。其室，献者之家也。若当时主人在家而拜受，则不复往彼家拜谢。今主人不在，不得拜受，还家必往而拜之也。若朋友，则非祭肉不拜。

亲在人，或赐之，则称父拜之。

〈大全〉方氏曰：“不敢私受也。”